Du kan også høre debatten på Morgenbladet podcast:

Onsdag 16. mars inviterer Kjetil Rolness til debatt om flyktningkrisen i Morgenbladets salong.

Islamkritikk; er den viktig eller feilslått? Finnes norske verdier? I så fall – er de noe å forsvare?

På en Facebook-tråd for en måned siden skrev jeg, Kjetil Rolness: «En skikkelig debattduell om flyktningkrisen mellom Thomas Hylland Eriksen og Terje Tvedt kunne vært interessant. På scenen. I halvannen time.»

Det var en av de mange trådene og diskusjonene der vi misforstår hverandre, snakker forbi hverandre, vrangleser dem vi er uenige med og mistenker deres motiver. Vår tids kanskje viktigste spørsmål har ført til vår tids mest fastlåste og betente debatt. Møteideen var derfor spontan, skrevet i en blanding av frustrasjon og ønsketenkning. Men begge professorene nappet på idéen, og nå blir det et sjeldent mestermøte på Litteraturhuset. Mannen som introduserte begrepet «godhets­tyranni», møter mannen mange oppfatter som selve Godhetstyrannen.

Terje Tvedt er en akademisk helt hos innvandringskritikerne, slik Hylland Eriksen er det hos de innvandringsliberale. Hvor hjemme føler de seg i disse rollene? Hva er de grunnleggende sett uenige i? Hvordan forstår de dramaet som nå utspiller seg ved våre grenser?

Dette er en sjelden mulighet til å høre to tungvektere snakke ut, dele sine kunnskaper og bryne seg på hverandres perspektiver. De to deler ikke bare bred og tverrfaglig innsikt i internasjonale forhold, de er også kjente, profilerte «intellektuelle» og dyktige popularisatorer, så dette bør bli en lærerik og morsom kveld.

Her er noen av emnene vi har satt på blokken: «Skjebnetid for Europa: Hva skjer, hvorfor skjer det, hvor mye bør vi uroe oss?», «Oss og dem: Forståelse og empati mot mistenksomhet» og «Godhetstyranni: Noe reelt og problematisk – eller et håpløst begrep?». «Debatten om debatten: Hvorfor er så betent og vanskelig?». «Norske/vestlige verdier: Finnes de? Er de noe å forsvare?». «Islamkritikk: Viktig, uinteressant – ­eller noe som virker mot sin hensikt?». «Ytringsfrihet og ytringsansvar: Hvor går grensen for ­ordbruk og karikaturer?»

For å sikre at debatten går til smertepunktene, og at ikke noen vrir seg unna, stiller jeg selv som ordstyrer. Streng, men rettferdig.

Kjetil Rolness

MERK: arrangementet er dessverre utsolgt. Du kan se TV-overføring direkte og i opptak på denne nettsiden, og fra salen i Kjelleren. Billett kjøpes her.